Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 585/11/5511	Žilina, 20.2.2012
EEČ : 2-43-62-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Žilina
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 24.06.2011 v čase o 21.00 hod. v Žiline v XXXXX na ulici Košická č. 3 vzal z predajnej plochy 1ks Karpatské Brandy 0,5l, 1ks slanina na opekanie 0,66kg, 2ks treska v majonéze 140g, 1ks párky gemerské 720g, 3ks Kofila, 3ks Mila rezy, ktorý tovar si vložil do ruksaku a následne prešiel s tovarom cez pokladničnú zónu bez zaplatenia, kde bol zadržaný a kontrolovaný pracovníkom SBS, čím svojím konaním spôsobil spoločnosti XXXXX, škodu vo výške 16,57 Eur,

a takého konania sa dopustil napriek tomu, že dňa 27.02.2011 v čase o 11.00 hod. v Žiline v OC Carrefour na ul. Vysokoškolákov č. 52 odcudzil tovar v hodnote 16,35 Eur, za čo bol uznaný vinným zo spáchania priestupku proti majetku podľa § 50 ods. 1 zák. č. 372/90 Zb. o priestupkoch, a bola mu uložená bloková pokuta nezaplatená na mieste vo výške 30,-Eur, č. b. A0149273,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
            Uznesením povereného príslušníka OO PZ Žilina - východ zo dňa 24.06.2011 pod sp. zn. ČVS:ORP-1459/ZV-ZA-2011 bolo podľa § 199 ods.1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie obv. XXXXX za prečin krádeže podľa § 212 ods. 2 písm. f) Tr. zák. na tom skutkovom základe, ako je uvedené vo výrokovej časti tohto uznesenia.

Dňa 28.07.2011 mi poverený príslušník PZ predložil po skončení skráteného vyšetrovania vec s návrhom na podanie obžaloby. Následne bola vec odstúpená probačnému a mediačnému úradníkovi Okresného súdu v Žiline na vykonanie mediácie, pričom dňa 24.08.2011 bol uzavretý medzi obvineným a zástupcom poškodenej spoločnosti XXXXX zmier - dohoda o náhrade škody spôsobenej trestným činom. V uvedenom zmieri obvinený vyhlásil, že spáchal skutok, za ktorý je stíhaný a dal súhlas na podmienečné zastavenia trestného stíhania podľa § 216 ods. 1 Tr. por., respektíve na schválenie zmieru podľa § 220 Tr. por., pričom zástupca poškodenej spoločnosti uviedol, že v trestnom konaní nepožadu od obvineného žiadnu náhradu škody, nakoľko tovar bol vrátený neporušený na predajnú plochu.  V rámci zmieru bolo obvinenému v zmysle § 220 ods. 1 písm. c) Tr. por. uložené, aby na účet prokuratúry zložil do dňa 16.09.2011 sumu na všeobecne prospešné účely vo výške 100,-Eur. Napriek viacnásobnému telefonickému a následne aj písomnému kontaktovaniu obvineného zo strany prokurátora k úhrade sumy 100,-Eur v prospech účtu Krajskej prokuratúry v Žiline do dnešného dňa nedošlo a preto nebolo možné probačným a mediačným úradníkom predložený zmier zo dňa 24.08.2011 podľa § 220 ods. 1 Tr. por. schváliť a zastaviť trestné stíhanie.

Obvinený sa pri svojom výsluchu zo dňa 25.06.2011, ako aj pred probačným a mediačným úradníkom, priznal k spáchaniu prečinu, svoje konanie úprimne oľutoval a dal súhlas k podmienečnému zastaveniu trestného stíhania. 

Splnomocný zástupca poškodenej spoločnosti XXXXX XXXXX XXXXX si v trestnom konaní nárok na náhradu spôsobenej škody neuplatnil, nakoľko odcudzený tovar bol vrátený neporušený do predajne. 

Iná škoda konaním obvineného spôsobená nebola. 

	Za prečin krádeže podľa § 212 ods. 2 písm. f) Tr. zák. možno uložiť trest odňatia slobody až na dva roky.

	Podľa § 10 ods. 1 písm. b/ Tr. zák. prečin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou 5 rokov.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné  potrebné opatrenia  na jej náhradu, a
c/  vzhľadom na osobu obvineného, s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce. 

Obvinený XXXXX má v evidencii priestupkov OÚ OVVS Žilina jeden záznam, konkrétne ide o priestupok, ktorý je popísaný v skutkovej časti výroku spáchaný dňa 27.02.2011 a v registri trestov GP SR nemá žiadny záznam. 

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou tohto uznesenia o podmienečnom zastavení trestného stíhania.

Obvinenému bola určená skúšobná doba v trvaní 1 roka, ktorú vzhľadom na závažnosť trestného činu, jeho povahu a osobu páchateľa považujem za postačujúcu na zabezpečenie preventívneho i výchovného účelu trestného stíhania.

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

JUDr. Ľuboš Kríž
prokurátor